DOI: 10.14457/tu.the.2015.1022
title: การเปิดรับสื่อ ความคาดหวังและความพึงพอใจต่อสื่อประชาสัมพันธ์ภายในองค์กรของบุคลากรคณะแพทยศาสตร์ มหาวิทยาลัยธรรมศาสตร์

description: การวิจัยเรื่อง “การเปิดรับสื่อ ความคาดหวังและความพึงพอใจต่อสื่อประชาสัมพันธ์ภายในองค์กรของบุคลากรคณะแพทยศาสตร์ มหาวิทยาลัยธรรมศาสตร์” มีวัตถุประสงค์เพื่อศึกษา การเปิดรับสื่อ ความคาดหวัง ความพึงพอใจ ที่มีต่อการสื่อสารภายในองค์กร ตลอดจนความสัมพันธ์ของระหว่างความคาดหวังพฤติกรรมการเปิดรับสื่อ และความพึงพอใจจากการเปิดรับสื่อภายในองค์กรการวิจัยครั้งนี้เป็นการวิจัยเชิงปริมาณ (Quantitative Research) โดยการวิจัยเชิงสำรวจ (Survey Research) โดยใช้แบบสอบถาม (Questionnaire) โดยให้กลุ่มตัวอย่างเป็นผู้ตอบแบบสอบถามเอง (Self-Administered Questionnaire) กลุ่มตัวอย่างที่ศึกษาคือ บุคลากรคณะแพทยศาสตร์ มหาวิทยาลัยธรรมศาสตร์ จำนวน  230 คน สำหรับการข้อมูลทางสถิติ ใช้การวิเคราะห์ข้อมูลเชิงพรรณา ได้แก่ การแจกแจงความถี่ (Frequencies) ค่าร้อยละ (Percentage) ค่าเฉลี่ยเลขคณิต (Mean) และส่วนเบี่ยงเบนมาตราฐาน (Standard Deviation) สำหรับสถิติเชิงอนุมาณที่ใช้ในการทดสอบสมมติฐานการวิจัย คือ การวิเคราะห์ความแปรปรวนทางเดียว (One-Way ANOVA) โดยใช้ F-test และใช้การวิเคราะห์เพื่อหาค่าสัมประสิทธิ์สหสัมพันธ์แบบเพียร์สัน (Pearson’s Product Moment Correlation Coefficient) โดยใช้ค่าสถิติ t เพื่อวิเคราะห์ความสัมพันธ์ ผลการศึกษา พบว่า กลุ่มตัวอย่างเป็นเพศหญิง จำนวน 161  คน  คิดเป็นร้อยละ  70  และเป็นเพศชาย จำนวน  69  คน คิดเป็นร้อยละ  30    โดยกลุ่มตัวอย่างส่วนใหญ่ 31-40 ปี จำนวน 162 คน คิดเป็นร้อยละ 54.8  โดยเป็นเป็นบุคลากรสายวิชาการ จำนวน 120   คน คิดเป็นร้อยละ  52.5  บุคลากรสายสนับสนุนวิชาการ จำนวน 110  คิดเป็นร้อยละ  47.8 และมีอายุงาน 1-5 ปี จำนวน 84 คน คิดเป็นร้อยละ 36.5 โดยกลุ่มตัวอย่างมีการเปิดรับข้อมูลข่าวสารจากสื่อประชาสัมพันธ์ภายในองค์กรประเภทป้ายประกาศ/บอร์ดประชาสัมพันธ์มากที่สุด คิดเป็นร้อยละ 3.66  ส่วนสื่อประชาสัมพันธ์ภายในองค์กรประเภทจดหมายข่าวแพทย์โดมมีการเปิดรับน้อยที่สุดคิดเป็นคิดเป็นร้อยละ 2.59 กลุ่มตัวอย่างมีความคาดหวังจากการเปิดรับสื่อประชาสัมพันธ์ภายในองค์กรในระดับมากมีค่าเฉลี่ยเท่ากับ 3.85 โดยมีความคาดหวังด้านการได้รับข้อมูลข่าวสารมากที่สุด ความคาดหวังด้านปฏิสัมพันธ์กับสังคม โดยมีค่าเฉลี่ยเท่ากับ 3.82  และมีความคาดหวังด้านการสร้างอัตลักษณ์ให้แก่บุคคล โดยมีค่าเฉลี่ยเท่ากับ 3.70  ด้านความพึงพอใจที่ได้รับข่าวสารจากการเปิดรับสื่อประชาสัมพันธ์ภายในองค์กร กลุ่มตัวอย่างมีความพึงพอใจระดับมาก  ค่าเฉลี่ยเท่ากับ 3.68   โดยกลุ่มตัวอย่างมีความพึงพอใจด้านการได้รับข้อมูลข่าวสารมากที่สุด  ค่าเฉลี่ยเท่ากับ 3.80 ความพึงพอใจด้านปฏิสัมพันธ์กับสังคม กลุ่มตัวอย่างมีความพึงพอใจระดับมาก ค่าเฉลี่ยเท่ากับ 3.64  ความพึงพอใจด้านการสร้างความมีอัตลักษณ์ให้แก่บุคคล กลุ่มตัวอย่างมีความพึงพอใจระดับมาก ค่าเฉลี่ยเท่ากับ 3.61ผลการทดสอบสมมติฐานการวิจัย พบว่า ด้านการได้รับข้อมูลข่าวสาร พฤติกรรมการเปิดรับข่าวสารของบุคลากรคณะแพทยศาสตร์ มหาวิทยาลัยธรรมศาสตร์ไม่มีความสัมพันธ์กับความคาดหวังจากการเปิดรับสื่อประชาสัมพันธ์ภายในองค์กร สำหรับด้านปฎิสัมพันธ์กับสังคมและด้านการสร้างความมีอัตลักษณ์ให้แก่บุคคล พบว่าพฤติกรรมการเปิดรับข่าวสารมีความสัมพันธ์กับความคาดหวังจากการเปิดรับสื่อประชาสัมพันธ์ภายในองค์กรของบุคลากรคณะแพทยศาสตร์ มหาวิทยาลัยธรรมศาสตร์ ทั้งนี้ยังพบว่าการพฤติกรรมการเปิดรับสารผ่านสื่อภายในองค์กรมีความสัมพันธ์กับความพึงพอใจต่อสื่อภายในองค์กรในทุกด้าน ได้แก่ ด้านการได้รับข้อมูลข่าวสาร ด้านปฎิสัมพันธ์กับสังคม ด้านการสร้างความมีอัตลักษณ์ให้แก่บุคคล